U blizini vjetroelektrane Bruška pokraj Benkovca pronađeni su ostaci stradalog surog orla, kritično ugrožene i strogo zaštićene vrste u Hrvatskoj. Riječ je o orlu koji je prije dva mjeseca vraćen u prirodu nakon što je prošle godine nastrijeljen u krivolovu, navode iz BIOM-a, udruge za zaštitu prirode te Birdlife partnera u Hrvatskoj, čiji je zaposlenik pronašao ostatke.

Kobna bruška

Mladi orao Maleni, koji je ime dobio u Sokolarskom centru Dubrava kod Šibenika gdje je bio na rehabilitaciji prije vraćanja u prirodu, pronađen je u nedjelju 9. srpnja. Odašiljač i samo nekoliko nagriženih pera pronađeni su 350 metara od jedne od turbina vjetroelektrane Bruška sjeveroistočno od Benkovca.

- Posljednja lokacija kretanja orla zabilježena je u petak poslijepodne gdje sam ga poslije i pronašao. Prije toga se kretao u liniji vjetroturbina - kaže stručni savjetnik za zaštitu prirodu u BIOM-u Ivan Budinski, dodajući da su u samo jedan dan lisice ili jazavci razgrabili ostatke orla.

U posljednjih mjesec dana u potrazi za teritorijem i plijenom Maleni je prešao više od 1500 kilometara iz čega se može zaključiti, tvrde stručnjaci, da se uspješno kretao i hranio pa se može isključiti prirodna smrt. Uz to, suri orao gotovo ni nema prirodnih neprijatelja. Maleni potječe iz gnijezda s planine Promine gdje se izlegao 2016. godine i gdje ga je prošle zime odmah nastrijelio krivolovac.

Prije puštanja opremljen je satelitskim odašiljačem kako bi se u stvarnom vremenu moglo pratiti njegovo kretanje. Prvi je put u Hrvatskoj ta tehnologija korištena za praćenje surog orla, što je i omogućilo da se pronađu ostaci usmrćene ptice.

Traže partnere

U posljednjih desetak godina u Hrvatskoj, a osobito u Dalmaciji, nestaju pojedini parovi surih orlova, a odrasle teritorijalne ptice nakon stradavanja starog partnera sve rjeđe nalaze novog. Stoga teritorije nekada aktivnih parova danas na mnogim mjestima čuvaju samo nesparene jedinke, što je pokazatelj nedovoljnog priljeva mladih ptica u populaciju, odnosno niske stope uspješnosti gniježđenja i niske stope preživljavanja mladih ptica.

Kod ovako malobrojne populacije, upozoravaju stručnjaci, nemogućnost popunjavanja mlađim jedinkama je siguran put u lokalno izumiranje. Suri orlovi imaju status kritično ugrožene vrste u Hrvatskoj, a brojnost im je procijenjena na samo 25 do 30 parova. Glavni uzroci ugroženosti surog orla su krivolov, sudar s vjetroelektranama i to što ih truju ovčari na otocima.

Zbog sve većeg pritiska na malobrojnu populaciju surih orlova u Hrvatskoj, ističu u BIOM-u, spašavanje svake jedinke surog orla presudno je za opstanak te vrste.